《上巳日与诸公游大同雷公山》
明代·刘溥

群公佳会属芳辰，自笑游人是远人。
花下共拚今日醉，江南又远一年春。
云山满眼伤前事，风雨何时洗战尘。
回首断沟横古道，不胜悲愤欲沾巾。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。